钦定古今图书集成/明伦汇编/家范典/第021卷
## 钦定古今图书集成/明伦汇编/家范典/第021卷

| 钦定古今图书集成 明伦汇编 第二十一卷 |

| |

钦定古今图书集成明伦汇编家范典

第二十一卷目录

父子部纪事四

家范典第二十一卷

《宋书颜延之传》：“‘元凶弑立，以为光禄大夫。先是，子竣
为世祖南中郎谘议参军，及义师入讨，竣参定密谋，
兼造书檄。劭召延之示以檄文，问曰：‘此笔谁所造’？延
之曰：‘竣之笔也’。又问：何以知之’？延之曰：‘竣笔体，臣不
容不识’。劭又曰：‘言辞何至乃尔’？延之曰：‘竣尚不顾老
臣，何能为陛下’？劭意乃释，由是得免。世祖登祚，以为”
金紫光禄大夫，领湘东王师。子竣既贵重，权倾一朝，
凡所资供，延之一无所受，器服不改，宅宇如旧。常乘
羸牛笨车，逢竣卤簿，即屏往道侧。又好骑马，遨游里
巷，遇知旧辄据鞍索酒，得酒必颓然自得。常语竣曰：
“平生不喜见要人，今不幸见汝。”竣起宅，谓曰：“善为之，
无令后人笑汝拙也。”

《蔡廓传》：廓子兴宗，为左民尚书，顷之，转掌吏部。时上
方盛淫宴，虐侮群臣，自江夏王义恭以下，咸加秽辱。
唯兴宗以方直见惮，不被侵媟。尚书仆射颜师伯谓
议曹郎王耽之曰：“蔡尚书常免昵戏，去人实远。”耽之
曰：“蔡豫章昔在相府，亦以方严不狎。武帝宴私之日，
未尝相召，每至官赌，常在胜朋。蔡尚书今日可谓能”
负荷矣。

《张兴世传》：兴世历通直散骑常侍，左卫将军。父仲子
由兴世致位给事，兴世欲将往襄阳，爱恋乡里，不肯
去，尝谓兴世，“我虽田舍老公，乐闻鼓角，可送一部，行
田时吹之。”兴世素恭谨畏法宪，譬之曰：“此是天子鼓
角，非田舍老公所吹。”兴世欲拜墓，仲子谓曰：“汝卫从
太多，先人必当惊怖。”兴世减撤而后行。

《颜竣传》：“竣字士逊，琅邪临沂人，光禄大夫延之子也。
太祖问延之：卿诸子谁有卿风？”对曰：“竣得臣笔，测得
臣文，㚟得臣义，跃得臣酒。”
《张茂度传》：茂度子永，时薛安都据彭城请降，而诚心
不款，太宗遣永与沈攸之以重兵迎之，加督前锋军
事，进军彭城。安都招引索虏之兵，既至，士卒离散，永
狼狈引军还，为虏所追，大败。复值寒雪，士卒离散，永
脚指断落，仅以身免，失其第四子。三年，徙都督会稽
东阳临海永嘉新安五郡诸军事、会稽太守，将军如
故。以北讨失律，固求自贬，降号左将军。永痛悼所失
之子，有兼常哀，服制虽除，犹立灵座，饮食衣服，待之
如生。每出行，常别具名车好马，号曰“侍从”，有事辄语
左右“报郎”君。

《何偃传》：“元凶弑立，以偃为侍中，掌诏诰。时尚之为司
空尚书令，偃居门下，父子并处权要，时为寒心。而尚
之及偃善摄机宜，曲得时誉。会世祖即位，任遇无改，
除大司马长史，迁侍中，领太子中庶子。时责百官谠
言，偃以为宜重农恤本，并官省事，考课以知能否，增
俸以除吏奸，责成良守，久于其职，都督刺史宜别其”
任。改领骁骑将军，亲遇隆密，有加旧臣。转吏部尚书。
尚之去选，未五载，偃复袭其迹，世以为荣。

《王敬弘传》：敬弘子恢之，被召为秘书郎，敬弘为求奉
朝请。与恢之书曰：“秘书有限，故有竞；朝请无限，故无
竞。吾欲使汝处于不竞之地。”太祖嘉而许之。敬弘见
儿孙，岁中不过一再相见，见辄克日。恢之尝请假还
东定省，敬弘克日见之，至日辄不果。假日将尽，恢之
乞求奉辞，敬弘呼前，既至阁，复不见。恢之于阁外拜
辞，流涕而去。

《顾觊之传》：“觊之五子，约缉绰缜绲。绰私财甚丰，乡里
士庶多负其责，觊之每禁之不能止。及后为吴郡，诱
绰曰：‘我常不许汝出责，定思贫薄，亦不可居民间，与
汝交关有几许不尽？及我在郡，为汝督之，将来岂可
得？凡诸券书皆何在？绰大喜，悉出诸文券一大厨与
觊之，觊之悉焚烧，宣语远近负三郎责，皆不须还，凡’”
券书悉烧之矣。绰懊叹弥日。

《戴法兴传》：法兴，会稽山阴人也。家贫，父硕子，贩纻为
业。法兴二兄延寿、延兴，并修立。延寿善书，法兴好学。
山阴有陈载者，家富，有钱三千万，乡人咸云：“戴硕子
三儿，敌陈载三千万钱。”

《傅亮传》：“亮字季友，北地灵州人也。祖咸，司隶校尉。父
瑗，以学业知名，位至安成太守。瑗与郗超善，超常造
瑗，瑗见其二子迪及亮。亮年四五岁，超令人解亮衣，
使左右持去，初无吝色。超谓瑗曰：‘卿小儿才名位宦，
当远逾于兄。然保家传祚，终在大者。迪字长猷，亦儒

特所钟爱，诸子莫及也。饮食寝卧，常不离于侧。高祖
为性俭约，诸子食不过五盏盘，而义恭爱宠异，常求
须果食，日中无笇，得未尝啖，悉以乞与傍人。庐陵诸
王未尝敢求，求亦不得。

《鲜卑吐谷浑传》：“浑子吐延，身七尺八寸，勇力过人，性
刻暴，为昴城羌酋姜聪所刺。剑犹在体，呼子叶延，语
其大将绝拔渥曰：‘吾气绝，棺敛讫，便远去保白兰。白
兰地既崄远，又上俗懦弱，易为控御。叶延小意，乃欲
授与馀人，恐仓卒终不能相制。今以叶延付汝，汝竭
股肱之力以辅之。孺子得立，吾无恨矣’。抽剑而死。”
余《齐民传》：“齐民，晋陵人也。少有孝行，为邑书吏。父殖，
大明二年，在家病亡，家人以父病报之。信未至，齐民
谓人曰：‘比者肉痛心烦，有若割截，居常惶骇，必有异
故。信寻至，便归，四百馀里，一日而至，至门方详父死。
号踊恸绝，良久乃苏。问母父所遗言。母曰：‘汝父临终，
恨不见汝’。曰：‘相见何难’。于是号叫殡所’”，须臾便绝。
《张卲传》：卲字茂宗，桓元篡位，父敞先为尚书，以答事
微谬，降为廷尉卿。及武帝讨元卲，白敞表献诚款。帝
大悦，命署其门曰：“有犯张廷尉者，以军法论。”后以敞
为吴郡太守。

卲子敷，小名查。卲小名梨。文帝戏之曰：“查何如梨？”敷
曰：“梨为百果之宗，查何可比。”父在吴兴亡，成服凡十
馀日方进水浆，葬毕，不进盐菜，遂毁瘠成疾。伯父茂
度每譬止之，敷益更感恸，绝而复续。茂度曰：“我比止
汝，而乃益甚。”自是不复往来。期年而卒。孝武即位，旌
其孝道，追赠侍中，改其所居为孝张里。

《张畅传》：孝武宴朝贤，畅亦在坐。何偃因醉曰：“张畅奇
才也，与义宣作贼，而卒无咎，苟非奇才，安能致此？”畅
曰：“太初之时，谁黄其阁？”帝曰：“何事相苦？”初，尚之为元
凶司空，及义师至新林门，人皆逃，尚之父子共洗黄
阁，故畅以此讥之。

《索虏传》：“什翼鞬死，子开字涉珪代立。开暴虐好杀，民
不堪命。先是有神巫诫开当有暴祸，唯诛清河杀万
民，乃可以免。开乃灭清河一郡，常手自杀人，欲令其
数满万。或乘小辇，手自执剑击檐辇人脑，一人死，一
人代，每一行，死者数十。夜恒变易寝处，人莫得知，唯
爱妾万人知其处。万人与开子清河王私通，虑事觉”
欲杀开，令万人为内应，夜伺开独处杀之。开临死曰：
“清河万人之言，乃汝等也。”是岁，安帝义熙五年。开次
子齐王嗣，字木末，执清河王，对之号哭曰：“人生所重
者父，云何反逆？”逼令自杀。嗣代立，谥开道武皇帝。
《潘综传》：综，吴兴乌程人也。孙恩之乱，妖党攻破村邑，
综与父骠共走避贼。骠年老行迟，贼转逼，骠语综：“我
不能去，汝走可脱，幸勿俱死。”骠困乏坐地，综迎贼𨙫
头曰：“父年老，乞赐生命。”贼至，骠亦请，贼曰：“儿年少，自
能走，今为老子，不走去。老子不惜死，乞活此儿。”贼因
斫骠，综抱父于腹下。贼斫综头面，凡四创，综当时闷
绝。有一贼从傍来，相谓曰：“卿欲举大事，此儿以死救
父，云何可杀？杀孝子不祥。”贼良久乃止，父子得免。
《王镇恶传》：高祖讨刘毅，毅不知见袭。初，毅常所乘马
在城外，不得入，仓卒无马，毅便就子肃民取马，肃民
不与。朱显之谓曰：“人取汝父而惜马不与，汝今自走，
欲何之？”夺马以授。毅初出政直镇恶军冲之不得去，
回冲蒯恩军，军人斗已一日，疲倦，毅得从大城东门
出，奔牛牧佛寺，自缢死。

《萧惠开传》：“惠开，征西将军思话子也。惠开与汝南周
朗同官友善，以偏奇相尚。孝建元年，侍中何偃任遇
甚隆，惠开不为之屈，偃怒，使门下推弹之，惠开乃上
表解职。思话素恭谨，操行与惠开不同，帝以其峻异，
每加嫌责。及见惠开自解表，自叹曰：‘儿子不幸与周
朗周旋，理应如此’。”杖之二百。寻重除中庶子。丁父艰，
居丧有孝性。家素事佛，凡为父起四寺：南岸南冈下，
名曰禅冈寺；曲阿旧乡宅，名曰禅乡寺；京口墓亭，名
曰禅亭寺；所封封阳县，名曰禅封寺。谓国僚曰：“封秩
盖鲜，而兄弟甚多，若使全关一人，则在我所让；若使
人人等分，又事可悲耻。寺众既立，自宜悉供僧众。”由
此国秩不复下均。

《孙棘传》：“泰始二年，长城奚庆思杀同县钱仲期。仲期
子延庆，属役在都，闻父死，驰还，于庚浦埭逢庆思杀
之，自系乌程狱。吴兴太守郗颙表不加罪，许之。”
《江智渊传》：“智渊父僧安，太子中庶子，世父夷有盛名，
夷子湛又有清誉，父子并贵达。智渊父少无名问，湛
礼敬甚简，智渊常以为恨，自非节岁不入湛门。智渊
爱好”文雅，词采清赡，世祖深相知待，恩礼冠朝。上燕
私甚数，多命群臣自相嘲讦，以为欢笑。智渊素方退，
渐不会旨，尝使以王僧朗嘲戏其子景文，智渊正色
曰：“恐不宜有此戏。”上怒曰：“江僧安痴人！痴人自相惜！”
智渊伏席流涕，由此恩宠大衰。

《范晔传》：晔有逆谋，为徐湛之所发，出市在道语笑，初
无暂止。既食，晔醉，子蔼亦醉，取地土及果皮以掷晔呼晔为别驾数十声。晔问曰：“汝恚我耶？”蔼曰：“今日何
缘复恚，但父子同死，不能不悲耳。”

《宗越传》：“越，南阳叶人也。本河南人，晋乱，徙南阳宛县。
又土断属叶，本为南阳次门。安北将军赵伦之镇襄
阳，襄阳多杂姓，伦之使长史范觊之条次氏族，辨其
高卑。觊之点越为役门，出身补郡吏。父为蛮所杀，杀
其父者尝出郡，越于市中刺杀之。太守夏侯穆嘉其
意，擢为队主。”

《何尚之传》：尚之父叔度，恭谨有行业。义熙五年，吴兴
武康县民王延祖为劫，父睦以告官。新制：凡劫身斩
刑，家人弃市。睦既自告，于法有疑。时叔度为尚书，议
曰：设法止奸，本于情理。非一人为劫，阖门应刑，所以
罪及同产，欲开其相告，以出为恶之身。睦父子之至，
容可悉共逃亡，而割其天属，还相缚送。螫毒在手，解
腕求全，于情可愍，理亦宜宥。使凶人不容于家，逃刑
无所，乃大绝根原也。睦既纠送，则馀人无应复告，并
全之。

《刘湛传》：“湛出继伯父淡，袭封安众县五等男。少有器
局，不尚浮华。父柳亡于江州，州府送故甚丰，一无所
受，时论称之。服终，为庐陵王义真长史。义真时居高
祖忧，使帐下备膳，湛禁之。义真乃使左右索鱼肉珍
羞，于斋内别立厨帐。会湛入，因命臑酒炙车螯。湛正
色曰：‘公当今不宜有此设。义真曰：‘旦甚寒，一碗酒亦
何伤’’？”长史事同一家，望不为异。酒既至，湛因起曰：“既
不能以礼自处，又不能以礼处人。”

湛负其志气，常慕汲黯、崔琰为人，故名长子曰黯，字
长孺；第二子曰琰，字季珪。琰于江陵病卒，湛求自送
丧还都，义恭亦为之陈请，未获顺许。

领军将军殷景仁专管内任，彭城王义康专秉朝权，
而湛欲因之以倾黜景仁，独当时务，义康寮属无敢
历殷氏门者。湛党刘敬文父成未悟其机，诣景仁求
郡。敬文遽往谢。湛曰：“老父悖耄，遂就殷铁干禄。由敬
文暗浅，上负生成。合门惭惧，无地自处。”敬文之奸谄，
无愧如此。

《谢灵运传》：“元嘉五年，灵运既东还，与族弟惠连、东海
何长瑜、颍川荀雍、太山羊璿之，以文章赏会，共为山
泽之游，时人谓之四友。惠连幼有才悟，而轻薄不为
父方明所知。灵运去永嘉，还始宁，时方明为会稽郡，
灵运尝自始宁至会稽造方明，过视惠连，大相知赏。
时长瑜教惠连读书，亦在郡内，灵运又以为绝伦，谓”
方明曰：“阿连才悟如此，而尊作常儿遇之何？长瑜当
今仲宣，而饴以下客之食，尊既不能礼贤，宜以长瑜
还灵运，灵运载之而去。”

《刘敬宣传》：“敬宣父牢之，镇北将军。元兴元年，牢之南
讨桓元，元显为征讨大都督，日夜昏酣，牢之骤诣门，
不得相见，帝出饯行，方遇公坐而已。桓元既至溧洲，
遣信说牢之，牢之以道子昏暗，元显淫凶，虑平元之
日，乱政方始，假手于元，诛除执政，然后乘元之隙，可
以得志于天下，将许元降。敬宣谏曰：‘方今国家乱扰，
四海鼎沸，天下之重，在大人与元。元藉先父之基，据
荆南之势，虽无姬文之德，实为参分之形。一朝纵之，
使陵朝廷，威望既成，则难图也。董卓之变，将生于今’。”
牢之怒曰：“吾岂不知今日取元如反复手！但平元之
后，令我那骠骑何？”遣敬宣为任元板为其府谘议参
军。元既得志，害元显，废道子，以牢之为征东将军、会
稽太守。牢之与敬宣谋共袭元，期以明旦。值尔日大
雾，府门晚开。日旰，敬宣不至。牢之谓所谋已泄，率部
曲向白洲，欲奔广陵。而敬宣还京口迎家，牢之寻求
不得，谓已为元所擒，乃自缢死。敬宣奔丧，哭毕，即渡
江就司马休之、高雅之等，俱奔洛阳，往来长安，各以
子弟为质，求救于姚兴。

《羊元保传》：元保子戎，有才气，而轻薄少行检。元保常
云：此儿必亡我家。官至通直郎，与王僧达谤议时政，
赐死。死后，世祖引见元保，元保谢曰：“臣无日䃅之明，
以此上负。”上美其言。戎二弟太祖并赐名曰咸，曰粲。
谓元保曰：“欲令卿二子有林下正始馀风。”

元保既善棋，而何尚之亦雅好棋。吴郡褚引，年七岁，
入高品，及长，冠绝当时。引父荣期与臧质同逆，引应
从诛。何尚之请曰：“引奕棋之妙，超古冠今。魏犨犯令，
以才获免。父戮子宥，其例甚多。特乞与其微命，使异
术不绝。”不许。时人痛惜之。

《王华传》：“华父𫷷，太子中庶子，司徒左长史。王恭遣刘
牢之击𫷷，𫷷败走，不知所在。长子泰为恭所杀。华时
年十二，在军中与𫷷相失。华少有志行，以父存亡不
测，布衣蔬食不交游，如此十馀年，为时人所称美。高
祖欲收其才用，乃发𫷷丧问，使华制服。服阕，辟为州
主簿。”

《杜骥传》：骥兄坦，坦长子琬，为员外散骑侍郎。太祖尝
有函诏敕坦，琬辄开视，信未发，又追取之。敕函已发，
太祖推检丞都答云：“诸郎开视。”上遣主书诘贵，骥答
曰：“开函是臣第四子季文，伏待刑坐。”上特原不问《王韶之传》：韶之父伟之，本国郎中令。韶之家贫，父为
乌程令，因居县境。好史籍，博涉多闻，初为卫将军谢
琰行参军。伟之少有志尚，当世诏命表奏，辄自书写，
泰元、隆安时事，小大悉撰录之，韶之因此私撰《晋安
帝阳秋》，既成，时人谓宜居史职，即除著作佐郎，使续
后事，讫义熙九年。善叙事，辞论可观，为后代佳史。
韶之为《晋史》，序王珣货殖，王𫷷作乱，珣子弘、𫷷子华
并贵显。韶之惧为所陷，深结徐羡之、傅亮“等。少帝即
位，迁侍中，骁骑如故。景平之年，出为吴兴太守。羡之
被诛，王弘入为相，领扬州刺史。弘虽与韶之不绝，诸
弟未相识者，皆不复往来。韶之在郡，常虑为弘所绳，
夙夜勤厉，政绩甚美。弘亦抑其私憾。太祖两嘉之。”
《通志·孝友传》：“郭世通，会稽永兴人也。年十四丧父，居
丧殆不胜哀。家贫，佣力以养”继母。妇生一男，夫妻共
议曰：“勤身侍养，力犹不足，若养此儿，所费者大。”乃垂
泣瘗之。母亡，负土成坟。

《小名录》：蔡廓常器其小子，与亲故书：“小儿四岁，神器
似可，不入非类，不与小人游。”故以兴宗为之名，兴宗
为之字。褚浑之小字佛佛，高祖以旧功爱之。会稽郡
偶缺，朝议欲蔡廓子为之，高祖曰：“彼自是蔡家佳儿，
干我何事，不如与褚佛佛。”

《南齐书谢超宗传》：“超宗，陈郡阳夏人也。祖灵运，宋临
川内史。父凤，元嘉中坐灵运事，同徙岭南，早卒。元嘉
末，超宗得还，与慧休道人来往，好学，有文辞，盛得名
誉。解褐奉朝请。新安王子鸾，孝武帝宠子超宗，以选
补王国常侍。王母殷淑仪卒，超宗作诔奏之，帝大嗟
赏曰：‘超宗殊有凤毛，恐灵运复出’。”

《朱谦之传》：“谦之母葬田侧，为族人朱幼方燎火所焚，
谦之刃杀幼方，世祖嘉其义。幼方子恽于津阳门伺
杀谦之。”

《武帝本纪》：沈攸之在荆楚，宋朝密为之备。元徽四年，
以上为晋熙王镇西长史、江夏内史，行郢州事。顺帝
立，征晋熙王燮为抚军、扬州刺史，以上为左卫将军，
辅燮俱下。沈攸之事起，未得朝廷处分，上以中流可
以待敌，即据盆口城为战守之备。太祖闻之，喜曰：“此
真我子也。”

《王文殊传》：“文殊，吴兴故鄣人也。父没虏，文殊思慕泣
血，蔬食山谷三十馀年。太守谢𤅢板为功曹，不就。永
明十一年，太守孔琇之表曰：‘文殊性挺五常，心符三
教。以父没獯庭，抱终身之痛；专席恒居，衔罔极之恤。
服纻缟以经年，饵蔬菽以俟命。婚义灭于天情，官序
空于素抱。傥降甄义之恩，榜其闾里。郁林诏榜门，改’”
所居为“孝行里。”

《乐颐传》：“颐字文德，世居南郡，仕为京府参军，父在郢
州病亡，颐忽思父涕泣，因请假还，中路果得父凶问，
颐便徒跣号咷，出陶家后渚遇商人附载西上，水浆
不入口数日。”

颐弟预，亦孝。父临亡，执其手以托郢州行事王奂，预
悲感闷绝，吐血数升，遂发病。

《杜栖传》：“栖字孟山，吴郡钱唐人，征士京产子也。同郡
张融与京产相友，每相造言论，栖常在侧，融指栖曰：
‘昔陈太丘之召元方，方之为劣，以今方古，古人何贵？
栖出京师，从儒士刘𤩽受学，善清言，能弹琴饮酒，名
儒贵游，多敬待之。中书郎周颙与京产书曰：‘贤子学
业清标，后来之秀，嗟爱之怀，岂知云已。所谓人之英
彦，若己有之也’’。”刺史豫章王闻其名，辟议曹从事，仍
转西曹佐。竟陵王子良数致礼接，国子祭酒何引治
礼。又重栖，以为学士，掌婚冠仪。以父老归养，怡情垄
亩。栖肥白长壮。及京产疾，旬日间便皮骨自支。京产
亡，水浆不入口七日，晨夕不罢哭，不食盐菜。每营买
祭奠，身自看视，号泣不自持。朔望节岁绝而复续，吐
血数升。时何引、谢胐并隐山东，遗书敦譬，诫以毁灭。
至祥禫，暮，梦见其父，恸哭而绝。初引兄点见栖，叹曰：
“卿风韵如此，虽获嘉誉，不永年矣。”卒时年三十六，当
世咸嗟惜焉。

《周盘龙传》：“虏寇淮阳，围南城，军主成买战死。盘龙子
奉叔单马率二百馀人陷阵，虏万馀骑张左右翼围
绕之，一骑走还，报奉叔已没。盘龙方食，弃著驰马，奋
槊直奔。虏素畏盘龙骁名，即时披靡。时奉叔已大杀
虏得出在外，盘龙不知，乃冲东击西，奔南突北，贼众
莫敢当。奉叔见其父久不出，复跃马入阵，父子两骑”，
萦搅数万人，虏众大败，盘龙父子由是名播北国。
《谢𤅢传》：𤅢父庄兄胐。世祖尝问王俭：“当今谁能为五
言诗？”俭对曰：“谢胐得父膏腴。”

《刘绘传》：绘父勔，宋末权贵。门多人客，使绘与之共语，
应接流畅。勔喜曰：“汝后若束带立朝，可与宾客言矣。”
解褐著作郎，太祖太尉行参军。太祖见而叹曰：“刘公
为不亡也。”

《崔怀慎传》：“怀慎，清河东武城人也。父邪利，鲁郡太守，
宋元嘉中没虏。怀慎与妻房氏笃爱，闻父陷没，即日
遣妻布衣蔬食，如居丧礼。邪利后仕虏，中书戒怀慎不许如此。怀慎得书，更号泣。怀慎从叔模为荥阳太
守，亦同没虏。模子虽居处改节，而不废婚宦。大明中，
怀慎宗人冀州刺史元孙北使，虏问之曰：‘崔邪利模
并力屈归命，二家子侄，出处不同，义将安在’？”元孙曰：
“王尊驱骥，王阳回车，欲令忠孝并弘，臣子两节。”泰始
初，淮北陷没，界上流奔者多有去就，怀慎因此入北。
至桑干，邪利时已卒，怀慎绝而复苏。载丧还青州，徒
跣冰雪，土气寒酷，而手足不伤，时人以为孝感。
《高祖十二王传》：“长沙威王晃，太祖第四子”也。世祖尝
幸锺山，晃从驾，以马槊刺道边枯蘖，上令左右数人
引之，银缠皆卷聚而槊不出，乃令晃复驰马拔之，应
手便去。每远州献骏马，上辄令晃于华林中调试之。
太祖尝曰：“此我家任城也。”世祖缘此意，故谥曰威。
武陵昭王晔，字宣照，太祖第五子也。母罗氏，从太祖
在淮阴，以罪诛。晔年四岁，思慕不异成人，故晔见爱。
初除冠军将军，转征虏将军。晔刚颖儁出，工弈棋，与
诸王共作短句，诗学灵运体，以呈上，报曰：“见汝二十
字，诸儿作中最为优者。但康乐放荡，作体不辨有首
尾，安仁、士衡深可宗尚，颜延之抑其次也。”

《沈冲传》：冲父怀文，有文名。冲亦涉猎文义。及怀文得
罪被系，冲兄弟行谢，情哀貌苦，见者伤之。柳元景欲
救怀文，言于帝曰：“沈怀文三子，涂炭不可见，愿陛下
速正其罪。”帝竟杀之。元景为之叹息。冲兄弟以此知
名。

《沈文季传》：文季父庆之，宋司空，为景和所杀，兵仗围
宅，收捕诸子。文季长兄文叔谓文季曰：“我能死，尔能
报。”遂自缢。文季挥刀驰马去，收者不敢追，遂得免。昇
明元年，沈攸之反，文季为冠军将军，督吴兴钱塘军
事。攸之先为景和衔使杀庆之。至是文季收杀攸之
弟新安太守登之，诛其宗族。

《陆厥传》：“永元元年，始安王遥光反，厥父闲被诛，厥坐
系尚方。寻有赦令，厥恨父不及，感恸而卒。”

《刘悛传》：“悛父勔于大桁战死，悛时疾病，扶伏路次，号
哭求勔尸。项后伤缺，悛割发补之，持哭墓侧，冬月不
衣絮。太祖代勔为领军，素与勔善，书譬悛曰：‘承至性
毁瘵，转之危虑，深以酸怛。终哀全生，先王明轨，岂有
去缣纩，彻温席，以此悲号，得终其孝性耶？当深顾往
旨，少自抑勉。建平王景素反，太祖总众军出顿元武’”
湖。悛初免丧，太祖欲使领支军，召见悛兄弟，皆羸削
改貌，于是乃止。

《王慈传》：慈字伯宝，司空僧虔子也。少与从弟俭共书
学。谢超宗尝谓慈曰：“卿书何当及虔公？”慈曰：“我之不
得仰及，犹鸡之不及凤也。”时人以为名答。

《王逡之传》：“逡之从弟珪之，有史学，撰《齐职仪》。永明九
年，其子中军参军颢上答曰：‘臣亡父故长水校尉珪
之，籍素为基，依儒习性。以宋元徽二年，被敕，使纂集
古设官，历代分职，凡在坟策，必尽详究。是以等级掌
司，咸加编录，黜陟迁补，该研记述，章服之差，兼冠佩
之饰。属值启运，轨度维新，故太宰臣渊奉宣敕旨，使
速洗正。刊定未毕，臣私门凶祸，不揆庸微，谨冒启上，
凡五十卷，谓之《齐职仪》。仰希永升天阁，长铭秘府’。”诏
付秘阁。

《傅琰传》：“琰父僧祐，安东录事参军。琰除邵陵王左军
谘议，江夏王录事参军。太祖辅政，以山阴狱讼烦积，
复以琰为山阴令。县内称神明。琰父子并著奇绩，江
左鲜有匹云。诸傅有治县谱，子孙相传，不以示人。琰
卒，临淮刘元明亦有吏能，为山阴令，大著名绩。琰子
翙问之曰：‘我临去当告卿。将别，谓之曰：‘作县惟日食
一升饭，而莫饮酒’’。”

《刘𤩽传》：𤩽父惠，治书御史。𤩽初州辟祭酒主簿。宋大
明四年，举秀才。兄璲亦有名，先应州举。至是别驾东
海王元曾与𤩽父惠书曰：“此岁贤子充秀，州闾可谓
得人。”及居父丧，不出庐，足为之屈，杖不能起。

《武十七王传》：“随郡王子隆，字云兴，世祖第八子也，有
文才。子隆娶尚书令王俭女为妃。上以子隆能属文，
谓俭曰：‘我家东阿也’。俭曰：‘东阿重出，实为皇家藩屏’。”
延兴元年，高宗辅政，谋害诸王，见杀。

南郡王子夏，字云广，世祖第二十三子也。上春秋高，
子夏最幼，宠爱过诸子。初，世祖梦金翅鸟下殿庭，搏
食小龙无数，乃飞上天。永泰元年，子夏诛，年七岁。
《王奂传》：“奂为雍州刺史，辄杀宁蛮长史刘兴祖。上大
怒，遣中书舍人吕文显、直阁将军曹道刚领斋仗五
百人收奂，敕镇西司马曹虎从江陵步道会襄阳。奂
子”彪素凶剽，奂不能制。女婿殷叡惧祸，谓奂曰：“曹、吕
今来，既不见真敕，恐为奸变，政宜录取，驰启闻耳。”奂
纳之。彪辄令率州内得千馀人，开镇库取仗，配衣甲，
出南堂，陈兵闭门拒守。奂门生郑羽叩头启奂，乞出
城迎台使，曰：“我不作贼，欲先遣启自申，政恐曹、吕辈
小人相陵，借故且闭门自守耳。”彪遂出，与虎军战，其
党范虎领二百人降台军，彪败走归。土人起义攻州

军人遂斩之，年五十九。执彪及弟爽、弼、殷叡，皆伏诛。
诏曰：“逆贼王奂，险诐之性，自少及长，外饰廉勤，内怀
凶慝，贻戾乡伍，敢弃衣冠。”拔其文笔之用，擢以显任，
出牧樊阿，政刑弛乱。第三息彪矫弄威权，父子均势。
故宁蛮长史刘兴祖忠于奉国，每事匡执。奂忿其异
己，诬以讪谤，肆怒囚录，然后奏闻。朕察奂愚诈，诏送
兴祖还都。乃惧奸谋发露，潜加杀害，欺罔既彰，中使
辩核，遂授兵登陴，逆捍王命。天威电扫，义夫咸奋，曾
未浃辰，罪人斯获，方隅克殄，汉南肃清。自非犯官，兼
预同逆谋，为一时所驱逼者，悉无所问。奂长子太子
中庶子融、融弟司徒从事中郎琛，于都弃市，馀孙皆
原宥。

《刘善明传》：善明少而静处读书，刺史杜骥闻名候之，
辞不相见。年四十，刺史刘道隆辟为治中从事，父怀
民谓善明曰：“我已知汝立身，复欲见汝立官也。”善明
应辟，仍举秀才。

《袁彖传》：彖父觊，武陵太守。彖少有风气，好属文及元
言举秀才，历诸王府参军不就。觊临终与兄觊书曰：
“史公才识可嘉，足懋先基矣。”史公，彖之小字也，怀其
父集，未尝离身。

《张融传》：宋丞相义宣起事，父畅以不同将见杀，司马
竺超民谏免之。畅临终谓诸子曰：“昔丞相事难，吾缘
竺司马得活，尔等必报其子弟。”后超民孙微冬月遭
母丧，居贫，融往吊之，悉脱衣以为赙，披牛被而返。常
以兄事微。

《王晏传》：晏子德元有意尚，至车骑长史。德元初名湛，
世祖谓晏曰：“刘湛、江湛并不善终，此非佳名也。”晏乃
改之。

《郁林王本纪》：郁林王昭业，字元尚，文惠太子长子也。
文惠皇太子薨，昭业每哭临，辄号咷不自胜，俄尔还
内，欢笑极乐。为南郡王时，文惠太子禁其起居，节其
用度。昭业谓豫章王妃庾氏曰：“阿婆，佛法言有福德，
生帝王家。今日见作天王，便是大罪。左右主帅，动见
拘执，不如作市边屠酤，富儿百倍矣。”及即位，极意赏
赐，动数百十万。

《褚伯玉传》：“伯玉字元璩，吴郡钱唐人也。父逖，征虏参
军。伯玉少有隐操，寡嗜欲。年十八，父为婚，妇入前门，
伯玉从后门出，遂往剡居瀑布山。”

《顾欢传》：“欢字景怡，家贫，父使驱田中雀，欢作《黄雀赋》
而归，雀食过半，父怒欲挞之，见赋乃止。隐遁不仕，开
馆授徒常百人。欢早孤，每读《诗》至‘哀哀父母，辄执书
恸泣。学者由是废《蓼莪》篇不复讲’。”

《华宝传》：宝，晋陵无锡人也。父豪，义熙末戍长安，宝年
八岁，临别谓宝曰：“须我还当为汝上头。”长安陷虏，豪
殁，宝年至七十，不婚冠，或问之者，辄号恸弥日，不忍
答也。

《陆绛传》：“绛字魏卿，吴郡人也。父闲，字遐业，有风概，与
人交不苟合。少为同郡张绪所知，仕至扬州别驾。明
帝崩，闲谓所亲曰：‘宫车晏驾，百司将听于冢宰。主上
地重才弱，必不能振，难将至矣’。乃感心疾，不复预州
事。刺史始安王遥光反，事败，闲以纲佐被召，至杜姥
宅，尚书令徐孝嗣启闲不预逆谋，未及报，徐世摽令”
杀之。绛时随闲抱闲颈乞代死，遂并见杀。

《梁书太宗本纪》：太宗幼而敏睿，识悟过人。六岁便属
文。高祖惊其早就，弗之信也。乃于御前面试，辞采甚
美。高祖叹曰：“此子吾家之东阿。”

《世祖本纪》：世祖讳绎，高祖第七子也。聪悟俊朗，天才
英发。年五岁，高祖问：汝读何书？对曰：“能诵《曲礼》。”高祖
曰：“汝试言之。”即诵上篇，左右莫不惊叹。初生患眼，高
祖自下意治之，遂肓一目，弥加愍爱。既长好学，博总
群书，下笔成章，出言为论，才辨敏速，冠绝一时。高祖
尝问曰：“孙策昔在江东，于时年几？”答曰：“十七。”高祖曰：
“正是汝年。”

《伏挺传》：“挺字士标，幼敏悟，七岁通《孝经》《论语》。及长，有
才思，好属文。邵陵王为江州，携挺之镇，深被恩礼。侯
景乱中卒。挺子知命先随挺事邵陵王，掌书记。乱中
王于郢州奔败，知命仍下投侯景，常以其父宦途不
至，深怨朝廷，遂尽心事景。景袭郢州，围巴陵，军中书
檄，皆其文也。及景篡位，为中书舍人，专任权宠，势倾”
内外。景败被执，送江陵，于狱中幽死。

《范云传》：云父抗为郢府参军，俄而沈攸之举兵围郢
城，抗时为府长流入城固守，留家属居外。云为军人
所得，攸之召与语，声色甚厉，云容貌不变，徐自陈说，
攸之乃笑曰：“卿定可儿出就舍。”明旦又召令送书入
城，城内或欲诛之，云曰：“老母弱弟，悬命沈氏，若违其
命，祸必及亲，今日就戮，甘心如荠。”长史柳世隆素与
“云善，乃免之。”

《王暕传》：“暕字思晦，琅琊临沂人。父俭，齐太尉南昌文
宪公。暕年数岁而风神警拔，有成人之度。时文宪作
宰，宾客盈门，见暕相谓曰：‘公才公望，复在此矣’。”暕名公子，少致美称，及居选曹，职事修理。然世贵显，与物
多隔，不能留心寒素，众颇谓为刻薄。有四子训、承、穉，
𬣙并通显。

“训，字怀范，幼聪警有识量，征士何引见而奇之。年十
三，暕亡，忧毁，家人莫之识。十六，召见文德殿，应对爽
彻。上目送久之，顾谓朱异曰：‘可谓相门有相矣’。”
《谢胐传》：“胐字敬冲，陈郡阳夏人也。祖弘微，宋太常卿。
父庄，右光禄大夫。并有名前代。胐幼聪慧，庄器之，常
置左右。年十岁，能属文。庄游土山赋诗，使胐命篇，胐
揽笔”便就。琅邪王景文谓庄曰：“贤子足称神童，复为
后来特达。”庄笑，因抚胐背曰：“真吾家千金。”孝武帝游
姑孰，敕庄携胐随驾，诏使为《洞井赞》，于坐奏之。帝曰：
“虽小，奇童也。”

《刘季连传》：“季连字惠续，建武四年为益州刺史。季连
父宋世为益州，贪鄙无政绩，州人犹以义故，善待季
连。季连下车，存问故老，抚纳新旧，见父时故吏，皆对
之流涕。”

《豫章王综传》：“综字世谦，高祖第二子也。初，其母吴淑
媛自齐东昏宫得幸于高祖，七月而生综，宫中多疑
之者。及淑媛宠衰怨望，遂陈疑似之说，故综怀之。既
长，有才学，善属文。高祖御诸子以礼，朝见不甚数，综
恒怨不见知。每出藩，淑媛恒随之镇。至年十五六，尚
裸袒嬉戏于前，昼夜无别，内外咸有秽议。综在徐州”，
政刑酷暴，又有勇力，手制奔马，常微行夜出，无有期
度。每高祖有敕疏至，辄忿恚形于颜色，群臣莫敢言
者。恒于别室祀齐氏七庙，又微服至曲阿，拜齐明帝
陵，然犹无以自信。闻俗说以生者血沥，死者骨渗，即
为父子，综乃私发齐东昏墓，出骨沥臂血试之，并杀
一男，取其骨试之，皆有验，自此常怀异志。四年，出为
使持节、都督南兖、兖、徐、青、冀五州诸军事、平北将军、
南兖州刺史，给鼓吹一部。闻齐建安王萧宝寅在魏，
遂使人入北，与之相知，谓为叔父，许举镇归之。会大
举北伐。六年，魏将元法僧以彭城降，高祖乃令综都
督众军，镇于彭城，与魏将安丰王元延明相持。高祖
以连兵既久，虑有衅生，敕综退军。综惧，南归则无因
复与宝寅相见，乃与数骑夜奔于延明。魏以为侍中、
太尉、高平公、丹阳王，邑七千户，钱三百万，布绢三千
匹，杂彩千匹，马五十匹，羊五百口，奴婢一百人。综乃
改名缵，字德文，追为齐东昏，服斩衰。于是有司奏削
爵土，绝属籍，改其姓为“悖氏。”俄有诏复之，封其子直
为永新侯，邑千户。大通二年，萧宝寅在魏据长安反，
综自洛阳北遁，将赴之，为津吏所执，魏人杀之。
《丘迟传》：“迟字希范，吴兴乌程人也。父灵鞠，有才名，仕
齐，官至大中大夫。迟八岁便属文，灵鞠常谓气骨似
我。”

《南平元襄王伟传》：伟字文达，谥曰：元襄。伟四子：恪、恭、
虔、祗。初，乐山侯正则有罪，敕让诸王，独谓元襄曰：“汝
儿非直无过，并有义方。”

《周舍传》：舍字昇逸，父颙，齐中书侍郎，有名于时。舍幼
聪颖，颙异之。临卒谓曰：“汝不患不富贵，但当持之以
道德。”

《刘孝绰传》：“孝绰父绘，齐世掌诏诰。孝绰年未志学，绘
常使代草之。”

《萧子显传》：“子显幼聪慧，文献王异之，爱过诸子。
子显子恺，才学誉望，时论以方其父。”

《张嵊传》：“嵊字四山，镇北将军稷之子也。少方雅有志
操。父临青州，为土民所害。嵊感家祸，终身蔬食布衣，
手不执刀刃。”

《胡僧祐传》：“僧祐字愿果。大宝二年，侯景寇荆陕，僧祐
赴援。将发，谓其子曰：‘汝可开两门，一门拟朱，一门拟
白，吉则由朱门，凶则由白门，吾不捷不归也’。”世祖闻
而壮之。

《到沆传》：“沆字茂瀣，父㧑，齐五兵尚书。沆幼聪敏，五岁
时，㧑于屏风抄古诗，沆请教读一遍便能讽诵，无所
遗失。”

《谢览传》：“览字景涤，胐弟𤅢之子也。为吴兴太守，郡境
肃然。初，览父𤅢为吴兴，号为名守，览欲过之。昔览在
新安颇聚敛，至是遂称廉洁，时人方之王怀祖。卒于
官。”

《张充传》：“充字延符，吴郡人。父绪，齐特进金紫光禄大
夫，有名前代。充少时，不持操行，好逸游。绪尝请假还
吴，始入西郭，值充出猎，左手臂鹰，右手牵狗，遇绪船
至，便放绁脱韝，拜于水次。绪曰：‘一身两役，无乃劳乎’？
充跪对曰：‘充闻三十而立，今二十九矣，请至来岁而
敬易之’。绪曰：‘过而能改，颜氏子有焉’。及明年，便修身”
改节。学不盈载，多所该览，尤明《老》《易》，能清言。与从叔
稷俱有令誉。起家抚军行参军，迁太子舍人，尚书殿
中郎，武陵王友。时尚书令王俭当朝用事，武帝皆取
决焉。武帝尝欲以充父绪为尚书仆射，访于俭。俭对
曰：“张绪少有清望，诚美选也。然东士比无所执，绪诸
子又多薄行，臣谓此宜详择。”帝遂止。先是，充兄弟皆轻侠，充少时又不护细行，故俭言之，充闻而愠。
《陆襄传》：襄字师卿，吴郡吴人也。父闲，齐始安王遥光
扬州治中。永元末，遥光据东府作乱，或劝闲去之，闲
曰：“吾为人吏，何所逃死。”台军攻陷城，闲见执，将刑第
二子绛，求代死不获，遂以身蔽刃刑者俱害之。襄痛
父兄之酷丧，过于礼服，释“后，犹若居忧。”累迁出为扬
州治中。襄父终此官，固辞职。高祖不许，听与府司马
换廨居之。

《何点传》：点字子晳，庐江灊人也。祖尚之，宋司空。父铄，
宜都太守。铄素有风疾，无故害妻，坐法死。点年十一，
几至灭性。及长，感家祸，欲绝婚宦，尚之彊为之娶琅
邪王氏，礼毕将亲迎，点累涕泣，求执本志，遂得罢。
《阮孝绪传》：孝绪字士宗，幼至孝，性沉静。年十五，冠而
见其父彦之，诫曰：“三加弥尊，人伦之始。宜思自勗，以
庇尔躬。”答曰：“愿迹松子于瀛海，追许由于穹谷，庶保
促生，以免尘累。”目是屏居一室，非定省未尝出户，家
人莫见其面，亲友因呼为居士。

《沈瑀传》：“瑀为信威萧颖达长史，瑀崛强，每忤颖达，颖
达衔之。天监八年，于路为盗所杀，多以为颖达害焉。
子续累讼之，遇颖达亦寻卒，事遂不穷竟，续乃布衣
蔬食终其身。”

《刘苞传》：“苞字孝尝，彭城人也。父愃，齐太子中庶子。苞
四岁而父终，及年六七岁，见诸父常泣。时伯叔父悛
绘等并显贵，苞母谓其畏惮怒之。苞对曰：‘早孤不及
有识，闻诸父多相似，故心中欲悲，无有他意’。”因而歔
欷，母亦恸甚。初，苞父母及两兄相继亡没，悉瘗焉。苞
年十六，始移墓所，经营改葬，不资诸父，未几皆毕，绘
常叹服之。

《谢几卿传》：“几卿，陈郡阳夏人。曾祖灵运，宋临川内史。
父超宗，齐黄门郎。并有重名于前代。几卿幼清辨，当
世号曰神童。后超宗坐事徙越州，路出新亭渚，几卿
不忍辞诀，遂投赴江流，左右驰救，得不沉溺。及居父
忧，哀毁过礼。服阕，召补国子生。齐文惠太子自临策
试，谓祭酒王俭曰：‘几卿本长元理，今可以经义访之’。”
俭承旨发问几卿，随事辨对，辞无滞者。文惠大称赏
焉。俭谓人曰：“谢超宗为不死矣。”

《谢征传》：征字元度，父璟，少与从叔脁俱知名。征幼聪
慧，璟异之，常谓亲从曰：“此儿非常器，所忧者寿，若天
假其年，吾无恨矣。”

《甄恬传》：“恬字彦约，中山无极人也。父摽之，州从事。恬
数岁丧父，哀感有若成人。家人矜其小，以肉汁和饭
饲之，恬不肯食。年八岁，问其母，恨生不识父，遂悲泣
累日，忽若有见，言其形貌，则其父也，时以为孝感。”
《韩怀明传》：“怀明，上党人也。年十五丧父，几至灭性，负
土成坟，赠助无所受。”

《何炯传》：“炯字士光，父撙，大中大夫。炯累迁治书侍御
史，以父疾经旬，衣不解带，头不栉沐，信宿之间，形貌
顿改。及父卒，号恸不绝声，枕凷藉地，腰虚脚肿，竟以
毁卒。”

《江紑传》：“紑字含洁，济阳考城人也。父蒨，光禄大夫。紑
幼有孝性，年十三，父患眼，紑侍疾将期月，衣不解带，
夜梦一僧云：‘患眼者饮慧眼水必差。及觉说之，莫能
解者。紑第三叔禄与草堂寺智者法师善，往访之。智
者曰：‘《无量寿经》云：‘慧眼见真，能渡彼岸’。蒨乃因智者
启舍同夏县界牛屯里舍为寺，乞赐嘉名。敕答云：‘纯
臣孝子，往往感应。晋世颜含，遂见冥中送药。近见智
者，知卿第二息感梦云‘慧眼水’。慧眼则是五眼之一
号，若欲造寺，可以慧眼为名’’’。”及就创造，泄故并井水
清冽，异于常泉。依梦取水洗眼，及煮药，稍觉有瘳，因
此遂差。时人谓之孝感。南康王为南州，召为迎主簿。
紑性静，好《老》《庄》《元》言，尤善佛义，不乐进仕。及父卒，紑
庐于墓，终日号恸不绝声，月馀卒。

《吉翂传》：“翂字彦霄，幼有孝性，天监初，父为吴兴原乡
令，为奸吏所诬，逮诣廷尉。翂年十五，号泣衢路，祈请
公卿行人，见者皆为陨涕。其父理虽清白，耻为吏讯
乃虚，自引咎，罪当大辟。翂乃挝登闻鼓，乞代父命。高
祖异之，敕廷尉卿蔡法度曰：‘吉翂请死赎父，义诚可
嘉，但其幼童，未必自能造意，卿可严加胁诱，取其款’”
实。法度受敕还寺，盛陈徽𬙊，备列官司，厉色问翂曰：
“尔求代父死，敕已相许，便应伏法。然刀锯至剧，审能
死不？且尔童孺，志不及此，必为人所教。姓名是谁，可
具列答。若有悔异，亦相听许。”翂对曰：“囚虽蒙弱，岂不
知死可畏惮。顾诸弟穉藐，唯囚为长，不忍见父极刑，
自延视息，所以内断胸臆，上千万乘。今欲殉身不测，
委骨泉壤，此非细故，奈何受人教耶！明诏听代，不异
登仙，岂有回贰？”法度知翂至心有在，不可屈挠，乃更
和颜诱语之曰：“主上知尊侯无罪，行当释亮。观君神
仪明秀，足称佳童，今若转辞，幸父子同济，奚以此妙
年，苦求汤镬？”翂对曰：“凡鲲鲕蝼蚁，尚惜其生，况在人
斯，岂愿齑粉。但囚父挂深劾，必正刑书，故思殒仆，冀
延父命。今瞑目引领，以听大戮。”情殚意极，无言复对翂初见囚狱，掾依法备加桎梏。法度矜之，命脱其二
械，更令著一小者。翂弗听，曰：“翂求代父死，死罪之囚，
唯宜增益，岂可减乎？”竟不脱械。法度具以奏闻，高祖
乃宥其父。丹阳尹王志，求其在廷尉故事，井请乡居，
欲于岁首举充纯孝之选。翂曰：“异哉王尹，何量翂之
薄乎？夫父辱子死，斯道固然。若翂有䩄面目，当其此
举，则是因父置名，一何甚辱。”拒之而止。

《荀匠传》：“匠字文师，颍阴人也。晋太保勗九世孙。父法
超，齐中兴末为安复令，卒于官。凶问至，匠号恸气绝，
身体皆冷，至夜乃苏。既而奔丧，每宿江渚，商旅皆不
忍闻其哭声。服未阕，不出门户，自括发后，不复栉沐，
发皆秃落，哭无时，声尽则继之以泣。目眦皆烂，形体
枯悴，皮骨裁连，虽家人不复识。郡县以状言，高祖诏”
遣中书舍人为其除服，擢为豫章王国左常侍。匠虽
即吉，毁悴愈甚。外祖孙谦戒之曰：“主上以孝治天下，
汝行过古人，故发明诏，擢汝此职。非唯君父之命难
拒，故亦扬名后世，所显岂独汝身哉！”匠于是乃拜。竟
以毁卒于家，时年二十一。

《庾黔娄传》：黔娄字子贞，新野人也。父易，有高名，黔娄
少好学，多讲诵《孝经》，未尝失色于人。永元初，除孱陵
令，到县未旬，易在家遘疾，黔娄忽然心惊，举身流汗，
即日弃官归家，家人悉惊其忽至，时易疾始二日，医
云欲知差剧，但尝粪甜苦，易泄痢。黔娄辄取尝之，味
转甜滑，心愈忧苦。至夕每稽颡北辰，求以身代，俄闻
空中有声曰：“征君寿尽，不可复延汝。”诚祷既至，止得
申至月末及晦而易亡。黔娄居丧过礼，庐于冢侧。
《忠壮世子方等传》：方等字实相，世祖长子也。母曰徐
妃，少聪敏，有俊才，善骑射，尤长巧思，性爱林泉，特好
散逸。尝著论曰：人生处世，如白驹过隙耳。一壶之酒，
足以养性，一箪之食，足以怡形。生在蓬“蒿，死葬沟壑，
瓦棺石椁，何以异兹？吾尝梦为鱼，因化为鸟。当其梦
也，何乐如之，及其觉也，何忧斯类？良由吾之不及鱼
鸟者远矣。故鱼鸟飞浮，任其志性。吾之进退，恒存掌
握。举手惧触，摇足恐堕。若吾终得使与鱼鸟同游，则
去人间如脱屣耳。”初，徐妃以嫉妒失宠，方等意不自
安。世祖闻之，又忌方等，方等益惧，故述论以申其志
焉。会高祖欲见诸王长子，世祖遣方等入侍，方等欣
然升舟，冀免忧辱。行至繇水，值侯景乱，世祖召之，方
等启曰：“昔申生不爱其死，方等岂顾其生。”世祖省书
叹息，知无还意，乃配步骑一万，使援京都。贼每来攻，
方等必身当矢石。宫城陷，方等归荆州，收集士马，甚
得众和，世祖始叹其能。方等又劝修筑城栅，以备不
虞。既成，楼雉相望，周回七十馀里。世祖观之甚悦，入
谓徐妃曰：“若更有一子如此，吾复何忧？”徐妃不答，垂
泣而退。世祖忿之，因疏其秽行，榜于大阁。方等入见，
益以自危。时河东王为湘州刺史，不受督府之令，方
等乃乞征之，世祖许焉。拜为都督，令帅精卒二万南
讨。方等临行，谓所亲曰：“吾此段出征，必死无二，死而
获所，吾岂爱生。”及至麻溪，河东王率军逆战，方等击
之，军败，遂溺死，时年二十二。世祖闻之，不以为戚。后
追思其才，赠侍中、中军将军、扬州刺史，谥曰忠壮。世
子并为《招魂》以哀之。

《贞惠世子方诸传》：方诸字智相，世祖第二子。母王夫
人，幼聪警博学，明老《易》，善谈元，风彩清越，辞辩锋生，
特为世祖所爱，母王氏又有宠。及方等败没，世祖谓
之曰：“不有所废，其何以兴。”因拜为中抚军以自副。
《羊侃传》：侃祖规，宋辟祭酒从事、大中正。会薛安都举
彭城降，规由是陷魏，魏授卫将军营州刺史。父祉，魏
侍中、金紫光禄大夫。侃少而瑰伟，魏正光中，以功领
太山太守，进爵钜平侯。初，其父每有南归之志，常谓
诸子曰：“人生安可久淹异域，汝等可归奉东朝。”侃至
是将举河、济，以成先志。兖州刺史羊敦，侃从兄也，密
知之，据州拒侃。侃乃率精兵三万袭之，弗克。魏人围
侃十馀重，侃乃夜溃围而出，且战且行，一日一夜，乃
出魏境。侃以大通三年至京师，诏授徐州刺史，并其
兄默及三弟忱、给元皆拜为刺史。

太清二年，侯景反，攻陷历阳，逼京师。侃子𬸦为景所
获，执来城下示侃。侃谓曰：“我倾宗报主，犹恨不足，岂
复计此一子。幸汝早能杀之。”数日复持来，侃谓𬸦曰：
“久以汝为死，犹复在邪？吾以身许国，誓死行阵，终不
以尔而生进退。”因引弓射之。贼感其忠义，亦不之害
也。

《萧子云传》：子云善草隶书，为世楷法。自云善效锺元
常、王逸少，而微变字体。第二子特，字世达，早知名，亦
善草隶。高祖尝谓子云曰：“子敬之书不及逸少，近见
特迹，遂逼于卿。”

《孔休源传》：“休源字庆绪。父珮，齐庐陵王记室参军，早
卒。休源年十一而孤，居丧尽礼。每见父手所写书，必
哀恸流涕，不能自胜，见者莫不为之垂泣。”

《江革传》：革字休映，父柔之，齐尚书仓部郎。革幼而聪
敏，早有才思，六岁便解属文。柔之深加赏器，曰：“此儿必兴吾门。”

革次子从简，少有文性，历官司徒从事中郎。侯景乱，
为任约所害。子兼叩头流血，乞代父命，以身蔽刃，遂
俱见杀。天下莫不痛之。

《谢举传》：“举字言扬，大同六年，入为侍中中书监。未拜，
迁太子詹事翊左将军，侍中如故。举父𤅢齐世终此
官，累表乞改授，敕不许，久之方就职。”

《朱异传》：“异居权要三十馀年，善窥人主意曲，能阿谀
以承上旨，故特被宠任。历官自员外常侍至侍中，四
职并驱卤簿，近代未之有也。异及诸子自潮沟列宅
至青溪，其中有台池翫好，每暇日与宾客游焉。四方
所馈，财货充积。性吝啬，未尝有散施。厨下珍羞腐烂，
每月常弃十数车，虽诸子别房亦不分赡。”

《徐勉传》：“勉字修仁，东海郯人也。授仆射，加中书令，给
亲信二十人。勉虽居显位，不营产业，家无蓄积，俸禄
分赡亲族之穷乏者。门人故旧或从容致言，勉乃答
曰：‘人遗子孙以财，我遗之以清白。子孙才也，则自致
辎軿，如其不才，终为他有’。”

《哀太子大器传》：大器，太宗嫡长子也。贼景废，太宗害
太子。初，侯景西上，携太子同行，及其败归，部伍不复
整肃，太子所乘船，居后，不及贼众，左右心腹，并劝因
此入北。太子曰：“家国丧败，志不图生。主上蒙尘，宁忍
违离。吾今逃匿，乃是叛父，非谓避贼。”便涕泗呜咽，令
即前进。贼以太子有器度，恐为后患，故先及祸。
《陈书·姚察传》：“察字伯审，幼有至性，事亲以孝闻。六岁
诵书万馀言，弱不好弄，博奕杂戏，初不经心，勤苦厉
精，以夜继日。年十二，便能属文。父上开府僧坦知名
梁武代，二宫礼遇优厚，每得供赐，皆回给察兄弟，为
游学之资，察并用聚蓄图书，由是闻见日博。”

《谢贞传》：贞字元正，父蔺，正员外郎兼散骑常侍。贞年
十四，丁父艰，号顿于地，绝而复苏者数矣。初，父蔺居
母阮氏忧，不食泣血而卒，家人宾客惧贞复然。从父
洽族兄暠乃共往华严寺，请长爪禅师为贞说法，仍
谓贞曰：“孝子既无兄弟，极须自爱，若忧毁灭性，谁养
母邪。”自后稍进𫗴粥。

《王玚传》：玚字子玙，司空冲之第十二子也。永定元年，
迁守五兵尚书。世祖嗣位，授散骑常侍，领太子庶子，
侍东宫。迁领左骁骑将军，太子中庶子，常侍、侍中如
故。玚为侍中六载，父冲尝为玚辞领中庶子，世祖顾
谓冲曰：“所以久留玚于承华，政欲使太子微有玚风
法耳。”

《虞荔传》：荔父检，平北始兴王谘议参军。弟寄，少聪敏。
年数岁，客有造其父者，遇寄于门，因嘲之曰：“郎君姓
虞，必当无智。”寄应声答曰：“文字不辩，岂得非愚。”客大
惭，入谓其父曰：“此子非常人，文举之对，不是过也。”
《阮卓传》：卓，陈留尉氏人。父问道，卓性至孝，其父随岳
阳王出镇江州，遇疾而卒，卓时年十五，自都奔赴水
桨不入口者累日。属侯景之乱，道路阻绝，卓冒履险
艰，载丧柩还都。在路遇贼，卓形容毁瘁，号器自陈，贼
哀而不杀之，仍护送出境。及渡彭蠡湖，中流忽遇疾
风，船几没者数四。卓仰天悲号，俄而风息，人皆以为
孝感之至焉。祯明三年入于隋，行至江州，追感其父
所终，因遘疾而卒，时年五十九。

《吴明彻传》：“明彻字通昭，秦郡人也。祖景安，齐南谯太
守。父树，梁右军将军。明彻幼孤，性至孝，年十四，感坟
茔未备，家贫无以取给，乃勤力耕种。时天下亢旱，苗
稼焦枯，明彻哀愤，每之田中，号泣仰天自诉。居数日，
有自田还者，云：苗已更生。明彻疑之，谓为绐己。及往
田所，竟如其言。秋而大获，足充葬用。时有伊氏者，善”
占墓，谓其兄曰：“君葬之日，必有乘白马逐鹿者来经
坟所，此是最小孝子大贵之征。”至时果有此应，明彻
即树之最小子也。

《鲁广达传》：广达字遍览，祯明三年，依例入隋。广达怆
本朝沦覆，遘疾不治，寻以愤慨卒。初，隋将韩擒虎之
济江也，广达长子世真在新蔡，乃与其弟世雄及所
部奔擒虎，擒虎遣使致书招广达，广达时屯兵京师，
乃自劾廷尉请罪。后主谓之曰：“世真虽异路中大夫，
公国之重臣，吾所恃赖，岂得自同嫌疑之间乎？”加赐
黄金，即日还营。

“广达，有队主杨孝辩时从广达在军中，力战陷阵，其
子亦随孝辩，挥刃杀隋兵十馀人，力穷，父子俱死。”
《程灵洗传》：“灵洗，字元涤，新安海宁人也。子文季，字少
卿，幼习骑射，多干略，果决有父风。弱冠从灵洗征讨，
必前登陷阵。灵洗与周文育、侯安都等败于沌口，为
王琳所执。高祖召陷贼诸将子弟，厚遇之。文季最有
礼”容，深为高祖所赏。天嘉四年，助父镇郢城。华皎平，
灵洗及文季并有捍御之功。及灵洗卒，文季尽领其
众。起为超武将军，仍助防郢州。文季性至孝，虽军旅
夺礼，而毁瘠甚至。太建十年春败绩，为周所囚，仍授
开府仪同三司。十一年，自周逃归，至涡阳，为边吏所
执，还送长安，死于狱中。后主是时既与周绝，不之知也。至德元年，后主始知之，追赠散骑常侍。寻又诏曰：
“故散骑常侍、前重安县开国公文季，纂承门绪，克荷
家声。早岁出军，虽非元帅，启行为最，致果有闻。而覆
丧车徒，允从黜削。但灵洗之立功捍御，久而见思；文
季之埋魂异域，有足可悯。言念旧劳，伤兹废绝，宜存
庙食，无使馁而。可降封”重安县侯，邑一千户。以子飨
袭封。

《萧摩诃传》：“摩诃字元引。祯明三年，京城陷，摩诃入隋。
寻从汉王谅作逆，伏诛。子世廉，少警俊敢勇，有父风，
性至孝。及摩诃凶终，服阕后，追慕弥切。其父时宾故，
脱有所言及，世廉对之哀恸不自胜，言者为之歔欷。
终身不执刀斧，时人嘉焉。”

《沈文阿传》：“文阿字国卫。父峻，以儒学闻于梁世。文阿
少习父业，研精章句，太清之乱，台阁故事无有存者。
文阿父峻，梁武世尝掌朝仪，颇有遗稿。于是斟酌裁
撰，礼度皆自之出。”

《淳于量传》：“量字思明，其先济北人也，世居京师。父文
成，仕梁为将帅，官至光烈将军、梁州刺史。量少善自
居处，伟姿容，有干略，便弓马。梁元帝为荆州刺史，文
成分量人马，令往事焉。”

《陆琼传》：“琼字伯玉，吴郡吴人也。祖完，梁琅邪、彭城二
郡丞。父云公，梁给事黄门侍郎，掌著作。琼幼聪慧，有
思理。六岁为五言诗，颇有词采。大同末，云公受梁武
帝诏，校定棋品，到溉、朱异以下并集。琼时年八岁，于
客前覆局，由是京师号曰神童。异言之，武帝，有敕召
见。琼风神警亮，进退详审，帝甚异之。十一，丁父忧。毁”
瘠有至性。从祖襄叹曰：“此儿必荷门基，所谓一不为
少。”初，琼父云公奉梁武帝敕撰《嘉瑞记》，琼述其旨而
续焉。自永定讫于至德，勒成一家之言。

琼第三子从典，幼而聪敏。八岁读《沈约集》，见《回文研
铭》，从典援笔拟之，便有佳致。年十三，作《柳赋》，其词甚
美。琼时为东宫管记，宫僚并一时俊伟。琼示以此赋，
咸奇其异才。后主赐江总并其父琼诗，总命从典为
谢启，俄顷便就，文华理畅，总甚异焉。

《陆缮传》：“缮字士儒。父倕，梁御史中丞。缮幼有志尚，以
雅正知名。绍泰元年，除御史中丞，以父任所终，固辞
不就。高祖引为司徒司马。世祖嗣位，征为散骑常侍，
御史中丞，犹以父之所终，固辞不许。乃权换廨宇，徙
居之。”

缮子辩惠，年数岁，诏引入殿内，辩惠应对进止有父
风，高祖因赐名辩惠，字敬仁云。

《袁宪传》：“宪字德章，幼聪敏好学，有雅量。年十四，被召
为国子正言。生谒祭酒到溉，溉目而送之，爱其神采。
在学一岁，国子博士周弘正谓宪父君正曰：‘贤子今
兹欲策试不’？君正曰：‘经义犹浅，未敢令试。居数日，君
正遣门下客岑文豪与宪候弘正，会弘正将登讲坐，
弟子毕集，乃延宪入室，授以麈尾，令宪树义。时谢岐’”、
何妥在坐，弘正谓曰：“二贤虽穷奥赜，得无惮此后生
耶？”何、谢于是递起义端，深极理致。宪与往复数番，酬
对闲敏。弘正谓妥曰：“恣卿所问，勿以童穉相期。”时学
众满堂，观者重沓，而宪神色自若，辩论有馀。弘正请
起数难，终不能屈。因告文豪曰：“卿还咨袁吴郡，此郎
已堪见代为博士矣。”时生徒对策，多行贿赂，文豪请
具束修，君正曰：“我岂能用钱为儿买第耶？”学司衔之。
及宪试，争起剧难，宪随问抗答，剖析如流。到溉顾宪
曰：“袁君正其有后矣！”及君正将之吴郡，溉祖道于征
虏亭，谓君正曰：“昨策生萧敏孙、徐孝克非不解义，至
于风神器局，去贤子远矣。”

《周文育传》：“文育子宝安，字安民。年十馀岁，便习骑射，
以贵公子骄蹇游逸，好狗马，乐驰骋，靡衣媮食。文育
之为晋陵，以征讨不遑之郡，令宝安监知郡事，尢聚
恶少年，高祖患之。及文育西征败绩，絷于王琳。宝安
便折节读书，与士君子游，绥御文育士卒，甚有威惠。
除员外散骑侍郎。文育归，复除贞威将军，吴兴太守。”
文育为熊昙朗所害，征宝安还。起为猛烈将军，领其
旧兵，仍令南讨。世祖即位，深器重之，寄以心膂，精卒
利兵多配焉。及平王琳，颇有功。周迪之破熊昙朗，宝
安南入，穷其馀烬。

《徐陵传》：“陵字孝穆，东海郯人也。太清二年，兼通直散
骑常侍，使魏侯景寇京师，陵父摛先在围城之内，陵
不奉家信，便蔬食布衣，若居忧恤。”

陵子俭幼而修立勤学有志操年二十一梁元帝闻
其名召为尚书金部郎中尝侍宴赋诗元帝叹赏曰：
“徐氏之子复有文矣。”

陵子份，少有父风，年九岁，为《梦赋》，陵见之，谓所亲曰：
“吾幼属文，亦不如此。”份性孝悌，陵尝遇疾甚笃，份烧
香泣涕，跪诵《孝经》，昼夜不息，如此者三日，陵疾豁然
而愈，亲戚皆谓份孝感所致。